Saunen har vist overophedet BRK

At den nye sauna ved Galløkken Strand skulle ende i et strakspåbud, lukket med afspærringsbånd og en frustreret foreningsbestyrelse, er ikke vores lokalsamfund værdigt

Det er let at pege på fejl, når en forening går i gang med et byggeri, der bliver større end forventet.

Og selvfølgelig skal regler overholdes, og selvfølgelig skal myndighederne skal sikre, at alting er på plads i forhold til forurening, brandsikkerhed og kystbeskyttelse i sådan et nyt byggeri. Men at gå så prompte i aktion med et strakspåbud frem for en uformel samtale først, vækker spørgsmålet, om Bornholms Regionskommune har glemt, hvorfor de findes. Problemer skal løses via dialog, og i vores lokale samfund er strakspåbud ikke første skridt i en sådan.

Rønne Havbad er et projekt, der bringer liv og fællesskab til Rønne, der længe har sultet efter at komme med på den maritime trend. 600 medlemmer i sauna- og havbadeforeningen vidner om, at det er et anliggende for mange. Ved først at kræve saunaen lukket i stedet for at finde hurtige, pragmatiske løsninger, risikerer at udfordre det glimrende tiltag og suge energien ud af de frivillige ildsjæle i bestyrelsen.

Det er godt, at kommunens krav om byggehøjde og afstand fra forurenet jord ikke er til forhandling. Men det er også vigtigt, at foreningen har mulighed for at forklare, hvordan trækonstruktion og omklædningsfaciliteter er blevet nødvendige for at løse de praktiske forhold. Man kunne kalde byggeriet for lidt for ”kreativt”, men det er netop nu, at fokus bør ligge på, hvordan man kan lovliggøre og justere projektet.

At kommune og forening først sidder om bordet den 10. marts næsten to uger efter påbuddet, mens vintersæsonen lakker mod enden er, er alt for langsomt. Men selvfølgelig er det godt, at dialogen nu starter.

Foreningens økonomiske udfordringer gør bestemt ikke situationen lettere. Når fem millioner allerede er lagt i projektet, og en betragtelig gæld stadig hviler, er det ikke sært, at bestyrelsen ligger søvnløs. Dette er ikke bare et hyggetilbud – det er et 600 mennesker stort fællesskab, der trækker folk til kysten, fremmer sundhed og skaber aktivitet året rundt.

Kommunens opgave er at få Bornholm til at fungere – det sker gennem dialog, kontrol og opfølgning. Men at lukke saunaen først og så tale sammen bagefter virker ikke som om man har husket, hvem man er sat i verden for.